SCI บริษัทจัดงานศพแสนล้าน
ธุรกิจจัดงานศพ พอพูดชื่อนี้หลายคนอาจจะไม่อยากเกี่ยวข้อง แต่รู้ไหมว่ามีบริษัทแห่งหนึ่งทำธุรกิจนี้ จดทะเบียนอยู่ในตลาดหุ้นสหรัฐอเมริกา และมีรายได้กว่าแสนล้านบาท เรื่องนี้น่าสนใจอย่างไร ลงทุนแมนจะเล่าให้ฟัง
31 ต.ค. 2561

SCI บริษัทจัดงานศพแสนล้าน / โดย ลงทุนแมน
ธุรกิจจัดงานศพ
พอพูดชื่อนี้หลายคนอาจจะไม่อยากเกี่ยวข้อง
แต่รู้ไหมว่ามีบริษัทแห่งหนึ่งทำธุรกิจนี้ จดทะเบียนอยู่ในตลาดหุ้นสหรัฐอเมริกา
และมีรายได้กว่าแสนล้านบาท
เรื่องนี้น่าสนใจอย่างไร ลงทุนแมนจะเล่าให้ฟัง
บริษัทนี้ชื่อว่า Service Corporation International (SCI) ก่อตั้งขึ้นในปี 1962 ที่เมืองออสติน รัฐเท็กซัส สหรัฐอเมริกา โดยครอบครัวของคุณ Robert L. Waltrip ซึ่งปัจจุบันเขาก็ทำหน้าที่เป็นประธานกรรมการของ SCI ด้วย
ธุรกิจของ SCI เริ่มต้นจากธุรกิจครอบครัวเล็กๆ โดยสมัยที่คุณ Robert L. Waltrip ยังเด็กนั้นเขามักจะตามพ่อของเขาไปร่วมพิธีศพของคนในหมู่บ้านเขาอยู่เสมอ
สิ่งที่เขาสังเกตเห็นก็คือว่า คนส่วนใหญ่มักไม่ค่อยรู้พิธีการในการจัดงานศพเท่าไรนัก แต่เวลาเดียวกัน คนเหล่านั้นก็พร้อมที่จะจ่ายเงินอย่างเต็มที่เพื่อดูแล และจัดการงานศพนั้นๆ
จุดนี้เอง จึงเป็นจุดเริ่มต้นของธุรกิจของ SCI ซึ่งทำหน้าที่หลักคือ ธุรกิจดูแลผู้เสียชีวิต (Death Care) โดย SCI สามารถให้บริการการจัดงานศพทั้งแบบฝังและแบบเผา พร้อมทั้งจัดหาอุปกรณ์ที่เกี่ยวข้องกับการจัดงานศพ เช่น การจัดหาโลงศพ การรับจ้างผลิตของชำร่วยในงาน รวมไปถึงบริการบันทึกประวัติของผู้เสียชีวิตให้แก่ลูกค้าอีกด้วย
อุตสาหกรรม Death Care ในทวีปอเมริกาเหนือมีมูลค่าตลาดประมาณ 660,000 ล้านบาท ซึ่ง SCI นับเป็นหนึ่งในผู้ให้บริการในอุตสาหกรรม โดยที่มีส่วนแบ่งตลาดประมาณ 16% ในทวีปอเมริกาเหนือ ซึ่งปัจจุบัน SCI ให้บริการในสหรัฐอเมริกา แคนาดา และเปอร์โตริโก
ในทวีปอเมริกาเหนือนั้นต้นทุนในการจัดงานศพต่อครั้งเฉลี่ยอยู่ที่ 200,000 – 300,000 บาท ซึ่งค่าใช้จ่ายเหล่านี้จะประกอบไปด้วย ค่าผู้อำนวยการจัดงานศพ ค่าโลงศพ ค่าขุดหลุมฝังศพ ค่าอุปกรณ์ที่ใช้ในพิธีฝังศพ ค่าศิลาฤกษ์ที่อยู่หน้าหลุมฝังศพ และค่าใช้จ่ายที่เกี่ยวข้องอื่นๆ เป็นต้น
ซึ่งค่าใช้จ่ายที่แตกต่างกันยังขึ้นอยู่กับวิธีการจัดงานด้วย โดยในสหรัฐอเมริกาต้นทุนของการเผาศพจะถูกกว่าต้นทุนของการฝังศพ
ในปี 2005 สัดส่วนการจัดงานแบบการเผาศพอยู่ที่ 32% แต่ตัวเลขนี้คาดว่าจะเพิ่มเป็น 79% ในปี 2035
ทิศทางการเติบโตของธุรกิจลักษณะนี้ ยังขึ้นอยู่กับจำนวนประชากรที่เสียชีวิตถือว่าเป็นปัจจัยสำคัญในการเติบโตของธุรกิจ โดยในปี 2015 มีชาวอเมริกันที่เสียชีวิตจำนวน 2.7 ล้านคน ขณะที่ในปี 2040 ตัวเลขนี้คาดว่าจะเพิ่มเป็น 3.6 ล้านคน
พออ่านมาถึงตรงนี้หลายคนคงรู้สึกเฉยๆ กับข้อมูล
มาเริ่มดูข้อมูลที่จะทำให้เราตกใจกัน
ถ้าพร้อมแล้วก็เริ่มเลยจากรายได้ของบริษัทนี้
รายได้และกำไรของ SCI
ปี 2015 รายได้ 98,538 ล้านบาท 7,755 ล้านบาท
ปี 2016 รายได้ 100,026 ล้านบาท 5,841 ล้านบาท
ปี 2017 รายได้ 102,135 ล้านบาท 18,051 ล้านบาท
ด้วยรายได้เท่านี้จะมากเป็น 2 เท่าของรายได้ของบริษัท AOT ที่เป็นเจ้าของสนามบินหลายแห่งในประเทศไทย และเป็น 1.5 เท่าของบริษัทโฮมโปร บริษัทที่ขายวัสดุก่อสร้างอันดับหนึ่งของไทย
ใครจะไปคิดว่าบริษัทจัดงานศพจะทำรายได้มากถึงแสนล้านบาท
ในปี 2017 บริษัท SCI ให้บริการลูกค้าประมาณ 500,000 ราย หมายความว่า เฉลี่ยแล้วลูกค้า 1 รายจะจ่ายค่าบริการจัดงานศพให้ SCI รายละประมาณ 204,000 บาท
แล้วถ้าเราลงทุนในหุ้น SCI ในรอบ 10 ปีที่ผ่านมาจะเป็นอย่างไร?
ในเดือนตุลาคมปี 2008 หุ้น SCI มีมูลค่าของบริษัท 58,500 ล้านบาท
ขณะที่เดือนตุลาคมปี 2018 หุ้น SCI มีมูลค่าของบริษัท 259,000 ล้านบาท หรือ เพิ่มขึ้นประมาณ 343% ในเวลา 10 ปี
ในช่วงเวลาเดียวกันดัชนี S&P เพิ่มขึ้นจาก 908.11 จุดมาอยู่ที่ 2,740.69 จุด หรือ เพิ่มขึ้น 202%
ถ้าเราลงทุนด้วยเงิน 1 ล้านบาท ในหุ้น SCI ในวันนี้เงินลงทุนของเราจะเพิ่มเป็น 3.4 ล้านบาท ขณะที่ถ้าเราลงทุนในดัชนี S&P 500 เงินลงทุนของเราจะเพิ่มเป็น 2.0 ล้านบาท
ถ้ามองกลับมาที่ตลาดหุ้นของประเทศไทยในปัจจุบัน
เรามีธุรกิจโรงพยาบาลที่จดทะเบียนอยู่ในตลาดหุ้น ซึ่งบริการหลักๆ ก็จะเน้นไปให้แก่คนที่เกิด แก่ และเจ็บ
แต่ในอนาคตไม่แน่เราก็อาจจะได้เห็นธุรกิจดูแลผู้เสียชีวิต (Death Care) เข้ามาจดทะเบียนอยู่ในตลาดหุ้นของเราบ้างก็เป็นได้
เมื่อถึงเวลานั้น ธุรกิจเหล่านี้ก็จะสามารถตอบสนองสิ่งที่เป็นสัจธรรมในชีวิตมนุษย์ได้ครบนั่นเอง..
----------------------
ติดตาม แลกเปลี่ยน มุมมองธุรกิจอื่นๆ ได้ที่แอปพลิเคชัน "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
-